CELEX: 62011CN0662
Language: el
Date: 2011-12-22 00:00:00
Title: Υπόθεση C-662/11: Προσφυγή της 22ας Δεκεμβρίου 2011 — Ευρωπαϊκή Επιτροπή κατά Κυπριακής Δημοκρατίας

10.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 73/18
            
         Προσφυγή της 22ας Δεκεμβρίου 2011 — Ευρωπαϊκή Επιτροπή κατά Κυπριακής Δημοκρατίας
   (Υπόθεση C-662/11)
   2012/C 73/33
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: E. Montaguti και Γ. Ζαββός)
   
      Καθής: Κυπριακή Δημοκρατία
   
      Αιτήματα
   
   
               —
            
            
               να διαπιστωθεί από το Δικαστήριο της Ευρωπαϊκής Ένωσης ότι η Κυπριακή Δημοκρατία μη θεσπίζοντας τις απαραίτητες νομοθετικές, κανονιστικές και διοικητικές διατάξεις, προς συμμόρφωση με τη διάταξη του άρθρου 24 σε συνδυασμό με το παράρτημα VII της πράξης προσχώρησης της Κυπριακής Δημοκρατίας σχετικά με την άρση των υφιστάμενων στην εθνική της νομοθεσία περιορισμών για την απόκτηση δευτερεύουσας κατοικίας από υπηκόους της ΕΕ/ΕΟΧ το αργότερο μέχρι την 1η Μαΐου 2009 και εν πάση περιπτώσει μη ανακοινώνοντας τις εν λόγω διατάξεις στην Επιτροπή, παρέβη τις υποχρεώσεις που υπέχει δυνάμει της πράξης αυτής
            
         
               —
            
            
               να καταδικάσει Κυπριακή Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή φρονεί ότι εν όψει της διατάξεως του άρθρου 24 σε συνδυασμό με το παράρτημα VII της πράξης προσχώρησης της Κυπριακής Δημοκρατίας στην Ευρωπαϊκή Ένωση, οι αρχές της τελευταίας έπρεπε το αργότερο μέχρι την 1η Μάιου 2009 να έχουν θέσει σε ισχύ τις νομοθετικές, κανονιστικές και διοικητικές διατάξεις που είναι απαραίτητες ώστε να αρθούν οι ισχύοντες στην εθνική της νομοθεσία περιορισμοί στην απόκτηση δευτερεύουσας κατοικίας από υπηκόους ΕΕ/ΕΟΧ. Οι εν λόγω περιορισμοί συνιστούν ευθεία παράβαση της ελευθερίας διακίνησης κεφαλαίων, όπως αυτή διατυπώνεται στο άρθρο 63 της Συνθήκης για τη Λειτουργία της Ευρωπαϊκής Ένωσης.
   Η Κυπριακή Κυβέρνηση απέστειλε σχέδιο νόμου περί τροποποίησης των ισχυόντων περιορισμών και ισχυρίζεται πως το εν λόγω νομοσχέδιο είχε κατατεθεί προς έγκριση στο Υπουργικό Συμβούλιο με σκοπό να εξεταστεί το ταχύτερο δυνατό και να οδηγηθεί σε ψήφιση από το Κοινοβούλιο.
   Η Επιτροπή επισημαίνει ότι η παραβίαση κατοχυρωμένης από τη Συνθήκη ελευθερίας με διατάξεις της εθνικής νομοθεσίας κράτους μέλους μπορεί να αρθεί μόνο με τη θέσπιση εξίσου δεσμευτικών διατάξεων. Επομένως, η επισύναψη ενός απλού σχεδίου νόμου στην απαντητική επιστολή της Κυπριακής Δημοκρατίας, το οποίο ουδεμία κανονιστική ισχύ έχει αποκτήσει, δεν δύναται να εξομοιωθεί με δεσμευτική πράξη αίρουσα τους ισχύοντες περιορισμούς για την απόκτηση δευτερεύουσας κατοικίας από υπηκόους της ΕΕ/ΕΟΧ.
   Η Επιτροπή θεωρεί ότι η Κυπριακή Κυβέρνηση μη θεσπίζοντας τις απαραίτητες νομοθετικές, κανονιστικές και διοικητικές διατάξεις προς άρση των υφιστάμενων στην εθνική της νομοθεσία περιορισμών για την απόκτηση δευτερεύουσας κατοικίας από υπηκόους της ΕΕ/ΕΟΧ ή εν πάση περιπτώσει μη ανακοινώνοντας αυτές στην Επιτροπή παρέβη τις υποχρεώσεις που υπέχει προς συμμόρφωση με το άρθρο 24 της πράξης περί των όρων προσχωρήσεως της Κυπριακής Δημοκρατίας, σε συνδυασμό με το παράρτημα VII της εν λόγω πράξεως περί των μεταβατικών μέτρων που αφορούν την Κύπρο.